احلى شي بالدنيا انك تحتار  من جد تحتار بشي انت  الحكم فيه ..  يعني رمضان بكرا .. عشان ابوي راح يكون وقت الفطور بالعمل .. جداتي اشتغلوا شغل الاحتكار كل وحده منهم تقول الفطور عندنا ..  طيب يعني وش اسوي انا !! .. و امي الله يهديها ما عندها مشكله يا هنا يا هنا .. طيب خلونا نحس اننا عائله متوحده يعني اقصد لنا شأننا الخاص  لا عماني و لا خوالي .. قررت و بعد اجتماع مجلس ادارة البيت حقنا و المكون من امي رئيسة المجلس بالنيابة عن ابوي / و النائب الثاني المكلف و المختص يجلب الغاز للبيت اللي هو انا الله يسلمني و العضو الثالث شغالتنا [سيتي] عضو منتدب و  سكرتيرة امي الخاصه لمكتبها السامي..  قررنا اننا ما نفطر في بيت عماني و لا خوالي .. قررنا نفطر فالبيت .. صدق يعني انا وش دخلني اصير الضحيه .. اجي من الدوام الساعه 4 العصر على بال ما أوصل للبيت بعد الزحمات نقول بدون مبالغه 5 العصر .. و أرتاح نوعا ما . و أتأقلم اني صرت فالبيت و احس بالاجواء الحميميه و لازم اشوف [برنامج الدكتور سلمان العوده] (حجر الزاويه ) عاد هذا شي مقدس عندي برمضان .. وما اقدر اتحرك شبر واحد الا ولازم اشوفه .. و كل هذا و يبوني اروح بيت خوالي او عماني .. اوكي الوصل مطلوب خاصتن برمضان .. بس  عاد مهوب حلى هو .. يعني بشكل معقول يوم عند عماني و يوم عند خوالي و حاول انه يكون يوم سبت عشان اخف للشوارع و اسرع ابو شي و لا تلقى عندهم زحمة حريم ..  و يا زين نظام [ بيتك بيتك] لا من شاف و لا من درى حط سمبوستك وشوربتك قدامك و سم بالله و إكل .. و اذا خلصت قل الحمد لله .. عكس العزايم و المناسبات .. شغل رسميات و تلقى السفره مليانه من ما طاب و لذ .. مع انهم موب ماكلينه كله .. تحسبهم شبعانين لا .. [جوعانين] بس البرستيج ما يسمح لهم يمسحون الصحون مسح .. و راعي العزيمه تلقاه متكلف هذا ان ما كان متسلف بعد عشان  هالعزيمه ..  عشان تسذا انا اقول بلاشي عزايم و ان كان فيك خير حط هالخير في بيتك و دلع أهلك ..  على طاري السلفيات برمضان .. يا كثرهم بالدوام عندنا مقدمين سلفيات .. خمس موظفين .. بس اللي ذابحني انهم متزوجين بس واحد منهم قاهرني [عزوبي] ومدري ليش طالب سلفه .. لو الامر بيدي قلتله ضف وجهك ومالك الا الراتب يا مهايطي .. انا داري انه راعي عزايم و خرابيط عشان تسذا هو متسلف .. < طيب انت وش حارق رزك عليه !! > مدري ياخي بس قاهرني > انفصام شخصيه  على طاري رمضان و أجواء رمضان .. كنت بإجتماع مع  مديرنا المصري << يا ليل ذالمصري ناشبن في حلدزي ..  كنت اقترح عليه اقتراح اننا فالقسم اللي تبعي حنا اربع موظفين .. ليش ما يصير كل خميس واحد يطلع أوف ,.. يعني اجازه يوم الخميس .. قال اوكي ..  بس قلتله طيب بما اننا اربع موظفين و عندنا بشهر رمضان أربع يوم [خميس] < هندي أربع يوم يا صديق >> مشي مشي لا تدقق < برضو انفصام بالشخصيه  و عندنا آخر اسبوع من رمضان اجازه ونشبكها مع اجازة العيد .. شلون بنحسبها !!  جاني و قرب مني و حط خشته في خشتي .. انت دارس رياضيات .. قلت ايه .. قال اثنين  + اثنين كم ؟ قلت اربعه .. قال طيب كم يوم فالاسبوع قلت سبع ايام ..  قال كم اسبوع فالشهر قلت اربعه .. قال اول يوم من رمضان يوافق ايش .. قلت الاربعاء ان شاء الله ..  قال بعد الاربعاء وشو !1 .. قلت الخميس .. قال [الله ينور عليك] معناته راح يصير عندنا بشهر رمضان هذا خمس خميسات ..  انا تنحت بسرعه ووقف مخي .. قلت شلون خمس خميسات .. قال لان اول الشهر يوافق يوم اربعاء و بعده الخميس .. قلت آها  < حس انه ما قد درس بحياته و لا يوم ..  فا نقزت هذيك النقزه و قلت انا الخميس الاول [يعني كأننا  نلعب حبشه و قلت أوليي]  فا شي جميل انه يكون بينك و بين زملائك بالعمل تنسيق و حب وموده << والله ما ظنتي حب وموده << نرجع للانفصام فالشخصيه ..  عموما هذا جزء من أجزاء لا تتجزأ من يومياتي معكم .. في رمضان او غير رمضان .. ان الله احياني ..    قرائه ممتعه يا عزيزي / و عزيزتي